Mistä on kyse? Sairaanhoitaja Päivi Puroharju ehti olla työttömänä Lappeenrannassa kuusi vuotta.

Hän sai keskussairaalan aula-avustajan vakituisen työn 60-vuotiaana.

TE-toimiston mukaan vakituisen työn saaminen on vaikeaa kaikenikäisille.

Aulaemäntä Päivi Puroharju kävelee leppoisasti potilaan luo ja kysyy miten hän voi. Potilas odottaa Etelä-Karjalan keskussairaalan päivystyksessä pääsyä lääkärin luokse. Jos tarvetta on, hakee Päivi potilaalle kipulääkettä.

Etelä-Karjalan keskussairaalaan perustettiin viime talvena uusi, päivystyksen aula-avustajan virka. 60-vuotias Päivi Puroharju valikoitui uuteen työhönsä 161 hakijan joukosta. Työnsä hän aloitti vakituisesti maaliskuussa 2017.

Päivi Puroharju muutti seitsemän vuotta sitten takaisin Suomeen asuttuaan sitä ennen lähes 30 vuotta Ruotsissa ja Tanskassa. Takaisin kotikonnuilleen Lappeenrantaan nainen tuli nuoruuden rakkautensa perässä.

Töitä ei löytynytkään. Ruotsissa ja Tanskassa Päivi oli työskennellyt kotisairaanhoitajana.

– Osasin paluumuuttajana enää kielen. Kaikki muu oli muuttunut, miettii Päivi Puroharju.

Luopui lähes toivosta ja työllistyi

Rakkaudesta huolimatta paluumuutto Suomeen vuonna 2010 oli vaikea ja iso muutos. Suomi oli muuttunut yhteiskuntana melkoisesti vajaassa 30 vuodessa. Suomeen muutto toi mukanaan myös täysin uuden asian, työttömyyden.

Kaikkiaan Päivi oli työttömänä kuusi vuotta. Sairaanhoitajana moinen on perin erikoista.

– Olen ihan laillistettu sairaanhoitaja Ruotsissa, Tanskassa ja Suomessa, mutta työ on muuttunut täällä niin paljon, ettei siihen voi hypätä mukaan tuosta noin vaan monen vuoden tauon jälkeen.

Nainen teki kaikkensa, että töitä löytyisi. Paluumuuttajana hän otti kiitollisena kaiken avun vastaan TE-toimistolta. Hän suoritti työttömyysaikanaan myynnin ammattitutkinnon, lähetti työhakemuksia ja kävi haastattelussa.

– Kyllä työttömyys alkoi masentaa ja nakertaa itsetuntoa todella pahasti. Välillä siihen auttoivat kurssitukset, joita työkkäri järjesti. Ne auttoivat eteenpäin, mutta oli kyllä vaikea pysyä optimistisena ja positiivisena. Olin valmis tekemään mitä töitä vain!

Kiitoksia TE-toimistolle

Päivi alkoi luopua toivosta. Hän ajatteli hakevansa eläkettä, kun täyttää 60 vuotta.

– Mie olin alkanut luovuttaa, ettei tästä mitään tule, mutta en ihan kerennytkään, nainen nauraa.

Hän antaa tunnustusta TE-toimistolle ja ennen kaikkea tehostetulle työnhaulle. Päivin mukaan se teki paljon hänen työllistymisensä eteen. Tehostettu työnhakua nainen kiittelee juuri siitä, että se etsi virkeälle kuusikymppiselle oikeasti sopivia töitä.

– Kaikille kursseille lähdin mukaan ja sanoin kyllä kaikkeen, naurahtaa positiivinen sairaanhoitaja.

Aula-avustaja Päivi Puroharju käy kysymässä potilaiden vointia, hakee heille tarvittaessa lääkkeitä ja myös informoi omahoitajaa potilaiden kunnosta. Potilaat sekä hoitohenkilökunta ovat olleet tyytyväisiä uuteen palveluun. Tommi Parkkinen / Yle

"Ihana, aivan ihana työ!"

Elokuussa 2016 Lappeenrannassa päätettiin kokeilla, millaisia tuloksia saadaan, jos Etelä-Karjalan keskussairaalan päivystyksessä olisi aula-avustaja. Päivi työllistyi siihen. Kokeiluvaiheessa Lappeenrannan kaupunki maksoi palkan Päiville.

– Mie ajattelin silloin, että jippii! Se olen just minä! Mie tykkään ihmisistä ja puhumisesta!

Puolivuotisen kokeilun jälkeen Etelä-Karjalan sosiaali- ja terveyspiiri Eksote päätti perustaa viran Etelä-Karjalan keskussairaalan päivystyksen aula-avustajaksi. Virka meni julkiseen hakuun.

Hakijoita virkaan oli kaikkiaan 161, mutta Päiviä ei valittu ykkösenä töihin. Hän ei ollut edes sijalla kaksi. Mutta onni onnettomuudessa, nainen oli työnantajan kolmas valinta, ja kahden ensimmäisen kieltäytyessä hänet valittiin virkaan 60 vuoden iässä.

– Minä olen sellainen jokapaikan höylä. Mie autan potilaita, omaisia ja hoitajia. Ihana työ. Mie viihdyn hirveen hyvin, kertoo Päivi Puroharju työstään tyytyväisellä äänellä.

Virka on aivan uusi, joten Päivin on pitänyt itse luoda työnkuvansa. Hän pitää huolen potilaista ja heidän omaisistaan.

– Käyn kysymässä, onko kaikki hyvin potilailta, välillä syötän ja juotan. Välillä vien hoitohenkilökunnan viestiä potilaille, eli viestit kulkevat kauttani molempiin suuntiin, Päivi Puroharju kertoo työstään.

"Ikäihmisestä saa uskollisen työntekijän"

Päivi Puroharju yllättyi, että Etelä-Karjalan sosiaali- ja terveyspiiri eli Eksote valitsi juuri hänet aula-avustajan tehtävään.

– Ikäihmisestä saa uskollisen työntekijän, naurahtaa Päivi Puroharju.

Ikärasismia Päivi tunnustaa kokeneensa. Hän uskoo, että häntä ei kutsuttu kuin yhteen työhaastatteluun hakemuksessa näkyvän syntymävuoden takia. Hänen mielestään ikäihmisten palkkaaminen hyödyttää työnantajaa.

– Usein varttuneimmilla ihmisillä on korkea työmoraali, laaja-alainen näkökulma ja ymmärrys elämään. Ja lapset ovat usein jo lentäneet pesästään, miettii sairaanhoitaja Päivi Puroharju.

Usein varttuneimmilla ihmisillä on korkea työmoraali, laaja-alainen näkökulma ja ymmärrys elämään aula-avustaja Päivi Puroharju

Eksotessa työuran loppupäässä olevien palkkaaminen ei ole harvinaista. Parhaillaan Eksote esimerkiksi etsii esimiestöihin rautaista ammattilaista, jolla on vahvaa esimieskokemusta.

– Kaikki neljä haastateltavaa ovat yli 50-vuotiaita. Itse asiassa nuorin haastateltava on 53-vuotias, kertoo Marika Spencer Eksoten henkilöstöpalveluista.

Marika Spencer kertoo itsekin juuri työllistyneensä Eksoteen lähes 50-vuotiaana.

Kuinka vaikeaa sitten yli 50-vuotiaan on työllistyä TE-toimiston näkökulmasta?

– On se vaikeaa. Olitpa sitten 20-, 30-, 40-, 50- tai 60-vuotias, niin se on vaikeaa. Työttömiä on niin paljon, että ei se työnsaanti helppoa ole, huokaisee TE-toimiston asiantuntija Pirkko Korhonen.

Päivi Puroharju antaa neuvon työttömille.

– Ota vastaan kaikki apu mitä tarjotaan. Työkkärillä on paljon erilaisia keinoja, tee ne kaikki! Mene mukaan kaikkiin ryhmiin ja kursseille. Älä eristäydy! Pyydä apua perheeltä ja ystäviltä. Mene ulos ja pysy aktiivisena. Ja sano kyllä.